পাড়ার বাপ্পাদা খুব মুখ খারাপ করছিল চায়ের দোকানে বসে বসে। হাতে ধরা সকালের কাগজ। কী ব্যাপার বুঝতে গিয়ে যা ধরা পড়ল, তাতে বাপ্পাদার গালি দেওয়ার বিশেষ বিরোধিতা করতে পারলাম না।
বাপ্পাদা বলছিল, ‘‘আমাদের সময় কেন যে কয়েকজনকে জোগাড় করে বিক্ষোভ টিক্ষোভ করতে পারলাম না... তাহলে দুটো বছর নষ্ট হতো না। আর এদের দেখ।’’ বলা বাহুল্য, বাপ্পাদার বাক্যের আনাচে কানাচে নির্দিষ্ট বিশেষণগুলি ছিল ছাত্র-ছাত্রী ও বিশ্বববিদ্যালয় কর্তৃপক্ষের উদ্দেশে।
আসলে বাপ্পাদার রাগ হয়েছে কলকাতা বিশ্ববিদ্যালয়ের ফেল করা ছাত্রছাত্রীদের রাতারাতি পাশ করিয়ে দেওয়ার সিদ্ধান্তে। এ বার স্নাতক পার্ট-ওয়ান পরীক্ষায় কলা বিভাগে ৫৭.৫০ শতাংশ ছাত্রছাত্রী ফেল করেছেন। বিজ্ঞানে পাশের হার কমেছে ১০ শতাংশ। সত্যি তো, বাপ্পাদার মতো কত হাজার হাজার ছাত্র-ছাত্রী কোনও বিষয়ে ‘ব্যাক’ পেয়ে পরিবার ও সমাজের গঞ্জনা সহ্য করতে বাধ্য হয়েছে বছরের পর বছর! 
কিন্তু এই ছাত্র-ছাত্রীদের দেখে রাগ হওয়ারই কথা। কী একটা নিয়মের দোহাই দিয়ে কয়েকদিন বিশ্ববিদ্যালয়ের দরজায় চারটে লাথি মারল, আর ব্যস্, ড্যাং ড্যাং করে নতুন মার্কশিট নিয়ে বাড়ি চলে গেল। ফেল করা বিষয়ে পরে পাশ করে নিলেই চলবে।
আসলে নতুন নিয়মের কারণে তো এই ছাত্রছাত্রীরা ফেল করেনি। ফেল করেছে পড়াশোনা করেনি বলে। পরীক্ষায় প্রশ্নের ঠিক মতো উত্তর দিতে পারেনি বলে। কিন্তু এই সরল সত্যটা না তো বিশ্ববিদ্যালয়ের শিক্ষকরা, না রাজনীতির কারবারিরা, কেউই জোর গলায় বলতে পারলেন না।

ছাত্রছাত্রী ও শিক্ষকমহলের একাংশের অভিযোগ, শিক্ষাবর্ষের মাঝখানে এই নিয়ম চালু হয়েছে এবং তাঁরা নাকি এই নিয়মের বিষয়ে ঠিক করে জানতেনই না। তাই পাশ করিয়ে দেওয়া হোক পুরনো নিয়মে।
এর মধ্যেই রাজাবাজার সায়েন্স কলেজের এক অধ্যাপক তো ছাত্র নেতার চড়ও খেয়ে গেছেন ক্যাম্পাসের মধ্যে!
কিন্তু আসল ব্যাপারটা তো হল, যারা পুরনো নিয়মে পাশ করতে পারেনি, তাদের বেশিরভাগ তো আসলে পাশ করতেই চায়নি। সেই সব ছাত্রছাত্রীরা ধরেই নিয়েছিল, পাশ না করলেও চলবে। ধরে নেওয়াই যায়, ফেল করা অধিকাংশ ছাত্রছাত্রী সেই মতো পাস বিষয়ের পরীক্ষার জন্য ভাল করে পড়াশোনাই করেনি। পরে পুরোটা দেখে নেওয়া যাবে বলে ধরে নিয়েছিল।

পরিচিত একজন অধ্যাপক (নাম প্রকাশে অনিচ্ছুক) কলকাতার একটি নামী কলেজ থেকে জেলার একটি কলেজে বদলি হয়ে গিয়ে দেখেছিলেন, পাস ক্লাসে শ’খানেক ছাত্রছাত্রীদের মধ্যে আসে মাত্র ৩ বা ৪ জন। পরের ক্লাসে সংখ্যাটি ৩ বা ৪ থাকলেও, আগের ক্লাসের মুখগুলিকে দেখা যায় না। নতুন মুখ এরা। 
ফলে তিনি আর বলতে পারতেন না, ‘‘আগের ক্লাসে আমরা যা পড়েছি...।’’ এখন ৬০ শতাংশ উপস্থিতি আবশ্যিক করা হলেও, তাও তো বিক্ষোভ দেখিয়ে ‘ম্যানেজ’ হয়ে যায়।
এতদিন পাড়ায় পাড়ায় স্কুল কলেজে বিক্ষোভ-ঘেরাও করলেই ছাত্র ছাত্রীদের পাশ করিয়ে দেওয়ার হিড়িক ছিল। তাও বোর্ড বা বিশ্ববিদ্যালয় নিয়ে খানিকটা সম্ভ্রম ছিল। এবার তো পুরো বৃত্ত সম্পূর্ণ হল। বিশ্ববিদ্যালয়ে বিক্ষোভ দেখালেও নিয়ম বদলে ফেলা যায়।
আরও আশ্চর্যের বিষয়, এই ফেল করা ছাত্রছাত্রীদের মদত দিতে এলেন কে? স্বয়ং মুখ্যমন্ত্রী! লজ্জা লজ্জা মুখ করে দলেরই ছাত্র-যুবদের সভা থেকে শিক্ষামন্ত্রীকে বললেন যে, তাঁর এটা বলা হয়তো ঠিক নয়, কিন্তু শিক্ষামন্ত্রী যেন বিষয়টি একটু দেখেন।

'এক্কা দোক্কা’ কলামের অন্যান্য লেখা

মমতা বিজেপি-কে একটি অঙ্কেই বাড়তে দিচ্ছেন, ব্যুমেরাং হলে মুশকিল তৃণমূলেরই
সন্তানের দেহ কোলে মায়ের চোখে অশ্রু নয় রক্ত! বাসন্তীর কান্নার পিছনে ভয়ানক সত্য


শিক্ষামন্ত্রী পার্থ চট্টোপাধ্যায়ও বিধানসভায় দাঁড়িয়ে পড়ুয়াদের উদ্দেশে ‘পড়াশোনায় মন দিতে’ বললেন বটে তবে সঙ্গে বিশ্ববিদ্যালয়কে ‘আবেদন’ জানালেন নিয়ম প্রত্যাহারের।
ব্যাস, রাখে হরি মারে কে! স্বয়ং মুখ্যমন্ত্রীর মুখনিঃসৃত বাণীকে মান্যতা দিতে কলকাতা বিশ্ববিদ্যালয়ের সিন্ডিকেটও পুরনো নিয়মে ফিরে গেল। সেই ঘোষণা করতে উপাচার্য সোনালি চক্রবর্তী বন্দ্যোপাধ্যায়ের কোনও সংকোচ রইল না। কোনও সংকোচ রইল না নিজেদের অপদার্থতার কথা নিজমুখে বলতে। 
আরও আশ্চর্যের বিষয়, কোনও বিরোধী দলও এ নিয়ে বিশেষ মুখ খুলল না। নেতারা দেখলেন, ‘‘ভোটের ব্যাপার। তাই চেপে যাওয়া ভাল।’’
পড়ুয়াদের কথা বাদ দিলেও, নতুন নিয়ম যদি সত্যিই পড়ুয়া ও কলেজগুলির কাছে ঠিক মতো না পৌঁছে থাকে, তার দায়ও তো বিশ্ববিদ্যালয়েরই।
নতুন হোক বা পুরনো, নিয়ম যদি ঠিক মতো কাজ না করে থাকে তাহলে গলদ কোথাও তো আছে একটা। নিয়মের ফেরে যদি ছাত্রছাত্রীদের মনে এটা ঢুকে যায়, পাস বিষয়গুলিতে বেশি নজর না দিলেও চলবে, তাহলে তো গোড়ায় গলদ। ব্যবস্থাটিই শিক্ষার মান উন্নয়নের পরিপন্থী। সেই পরিস্থিতি কীভাবে বদল করা যায়, তা নিয়ে আলোচনা কোথায়? 

একেই তো ইংরেজদের প্রচলিত ‘ক্লার্ক’ বানানোর শিক্ষাব্যবস্থাই চলছে এখনও। তার উপরে এই প্রশাসনিক অরাজকতা কোন দিকে নিয়ে যাচ্ছে ছাত্রছাত্রীদের! বিশ্ববিদ্যালয়ের মানোন্নয়ন দূরে থাক, বিশ্বাসযোগ্যতাই তো থাকবে না পড়াশোনার জগতে। 
বাম আমলেও শিক্ষার পরিকাঠামোর রাজনীতিকরণ ছিল। এই সরকারের আমলে তা বিন্দুমাত্রও বদল হয়নি। তা সে কলেজ স্তরের পড়াশোনা হোক বা শিক্ষক নিয়োগ— রাজনৈতিক বাড়াবাড়ি চরমে পৌঁছেছে। 
তাহলে ভাল ছাত্রছাত্রীরা কেন থাকবে এই রাজ্যে? বিশ্ববিদ্যালয়ের এই পালটি খাওয়ায় ভাল পড়াশোনা করে পাশ করা ছাত্রছাত্রীদের মনের অবস্থা কী হল, কেউ কি ভেবে দেখবেন?
নাকি বেশি পড়াশোনা করলেই, বেশি চিন্তাভাবনার পরিসর পেলেই সরকারকে প্রশ্নও বেশি করবে ছাত্রছাত্রীরা— এই পুরনো চিন্তা থেকেই পড়াশোনার জগতকে গুলিয়ে দেওয়াই ভাল। জনমোহিনী ঘোষণা আর ‘ডোল’-এর রাজনীতি করে ভোটবাক্সে ভোট এলেই হবে। 
বাকিটা চপ বা পকোড়া শিল্পে বিনিয়োগ হোক। দেশের উন্নতি একেবারে বাঁধা।